РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/434-14

10. децембар 2014. године

Б е о г р а д

 З А П И С Н И К

 16. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 9. ДЕЦЕМБРА 2014. ГОДИНЕ

Седница је почела у 12,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић,Зоран Антић, Милан Ковачевић, Миодраг Николић, Жарко Богатиновић, Милија Милетић, Ђорђе Стојшић, Горан Ћирић, Јован Марковић, Велимир Станојевић, Арпад Фремонд, Сабина Даздаревић као и Владан Милошевић, заменик члана Одбора.

Седници нису присуствовали чланови Одбора: Јасмина Обрадовић, Марјана Мараш, Милан Кораћ и Душан Петровић.

Седници су присуствовали и народни посланици: Милан Новаковић, Слободан Перић и Зоран Пралица.

Поред чланова Одбора седници су присуствовали: представници Министарства пољопривреде и заштите животне средине: Ненад Катанић, помоћник министра, Слободан Шибалић, саветник директора Управе за ветерину, Синиша Котур, начелник Одељења за међународни промет и сертификацију, Ненад Терзић, руководилац групе за сточарство, Томислав Топаловић, саветник, Божидарка Бановић, саветник, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Џонлага Саша, директор производње, Млекопродукт д.о.о. као и представници средстава јавног информисања.

Већином гласова усвојен је следећи

Д н е в н и р е д

1. Актуелна ситуација у сточарству-производња, увоз и извоз меса и млека
2. Разно

Пре преласка на разматрање прве тачке дневног реда усвојени су, једногласно (10 за) записник осме, девете и десете седнице Одбора, које су одржане 30. јуна, 10. јула, и 4. септембра 2014. године, у тексту у коме су и предложене.

Прва тачка дневног реда **- Актуелна ситуација у сточарству-производња, увоз и извоз меса и млека;**

У уводним напоменама, помоћник министра пољопривреде Ненад Катанић је истакао да се ради анализа и процена ефеката улагања у област сточарства и пољопривреду уопште, и да је циљ да се у наредној години пронађу додатна средства за подстицај сточарства.

Председник Одбора, Маријан Ристичевић је упознао чланове Одбора са информацијом да је Министарство пољопривреде предложило Влади да се подстицаји и субвенције смање за 14,5 милијарди динара у аграрном буџету за 2015. годину. Такође,заједно са предложеним уштедама у буџету, Министарство пољопривреде је упутило Влади и нацрт Закона о изменама и допунама Закона о подстицајима у пољопривреди и руралном развоју. По његовим речима, захваљујући премијеру, саветнику премијера и благовременом реакцијом чланова Одбора, уштеда у буџету, везано за субвенције неће бити већа од 6 милијарди динара.

Ненад Будимовић из Привредне коморе Србије представио је податке који се односе на извоз и увоз меса, месних прерађевина, млека и млечних прерађевина за првих десет месеци ове године и указао да је битно одржати производњу, да не бисмо постали увозно зависни.

Одбор је поводом разматрања ове тачке усвојио следећи:

 З А К Љ У Ч А К

 I

1. У складу са чланом 32. и чланом 41. тачка 2. Споразума о стабилизацији и придруживању, Одбор препоручује, у циљу очувања домаће производње млека и млечних производа да Република Србија уведе антидампинг мере повећањем царинских стопа и прелевмана на ограничен временски период како би избегли могући сценарио да примарна производња и прерада млека уђе у зону потешкоћа у пословању са несагледивим последицама.
2. Повећање царинских стопа и прелевмана би требало да обезбеди довођење цене увозних производа до нивоа реалне цене коштања домаћих производа и цене коштања производње таквог производа. Конкретан укупан износ за категорије сирева чији смо садашњи ценовни ниво приказали би требао да буде 1,4-1,85 еура по килограму.
3. Одбор препоручује Влади и надлежним министарствима, да се не смањује ниво аграрног буџета и подстицаја јер би се сваким смањењем угрозила ионако ниска конкурентност пољопривреде и прерађевичке индустрије. Одбор препоручује и проширење могућности додатног удруженог дејства Републике Србије, односно локалне самоуправе и њихових буџета и мера у циљу руралног развоја и додатног стимулисања пољопривреде.

 II

1. Одбор препоручује да се по питању кафилерија створе услови за несметано, нешкодљиво уклањање анималног отпада у Ђуприји, Сомбору, Бачкој Тополи, Зрењанину и другим кафилеријама, имајући у виду престанак рада „Енерго зелене“ д.о.о., као и да се припремимо за арбитражу, везану за неистиниту тврдњу о нелојалној конкуренцији државних кафилерија према „Енерго зеленој“ д.о.о.
2. Одбор препоручује Министарству пољопривреде и заштите животне средине да се у подстицајима и даље издвајају средства за саветодавне службе, а које су прописане одредбама закона којима се уређују подстицаји у пољопривреди и руралном развоју.
3. Одбор препоручује да се обезбеде и нужна средства за сарадњу са организацијама и удружењима грађана у циљу реализације пројеката и обуке у вези извођења пројеката.
4. Одбор препоручује Министарству финансија да за учешће пројеката у ИПА фондовима обезбеди 150 милиона динара и учешће од 15% у већим пројектима у ИПА фондовима.
5. Одбор препоручује да се благовременом реакцијом Министарства пољопривреде, Министарства трговине и Дирекције за робне резерве спрече шпекулативне активности са ценом пшенице од одређених трговаца и складиштара, што може угрозити цену хлеба, а при томе имамо у виду да је пшеница преузета од пољопривредних произвођача по далеко нижој цени.

 III

1. Закључке доставити Влади, Министарству пољопривреде и заштите животне средине и Министарству трговине, туризма и телекомуникација.

У дискусији су учествовали народни посланици: Маријан Ристичевић, Јован Марковић, Милан Ковачевић, Милија Милетић, Владан Милошевић, Миодраг Николић, Ђорђе Стојшић и Верољуб Матић.

Друга тачка дневног реда –**Разно**

Под тачком разно, председник Одбора је упознао чланове Одбора са намером кинеске делегације привредника која је посетила Србију, да учествују у приватизацији ИМР-а, ИМТ-а, ДМБ-а и 14. октобра. Одређен број кинеских фирми је такође заинтересован и за улагање у индустријску зону Општине Уб, где би се прерађивали пољопривредни производи и производила опрема за пољопривредну производњу. Кинески инвеститори планирају да уложе и у изградњу типских фарми, које би поред меса, млека, вуне производиле и електричну енергију.

Ненад Катанић, помоћник министра је изјавио да су одређене кинеске компаније заинтересоване за приватизацију ПКБ-а и оснивање развојне банке у Србији. По његовим речима, у најскорије време се од стране кинеских власти очекује и добијање дозволе за извоз меса на кинеско тржиште за наша три кланична објекта.

Председник Одбора, Маријан Ристичевић, је обавестио чланове Одбора да се планира одржавање седница ван седишта Народне скупштине у Крушевцу, Новом Пазару и Книћу.

Пошто других питања и предлога није било, седница је закључена у 15,35 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић